El Ple de l’Ajuntament de Burjassot s’uneix en contra de la corrupció
2025-07-24

Tots els grups polítics que conformen l’Ajuntament de Burjassot, PSPV-PSOE, Compromís, PP, Ciudadanos, EU i Totes amb Burjassot, han presentat de manera conjunta en el Ple ordinari del mes de març, una moció contra la corrupció, a proposta de la Federació Valenciana de Municipis i Províncies.

La moció demana la unitat del municipalisme valencià en contra de la corrupció, “una amenaça per a l’estabilitat i seguretat de la societat valenciana que perjudica les institucions i els valors de la democràcia, l’ètica i compromet el desenvolupament dels nostres pobles”, tal com assenyala el text que també arreplega l’obligació de les “institucions de promoure i fomentar el rebuig de la corrupció, és la nostra obligació, som servidors públics que hem de vetlar per una gestió pública responsable i d’equitat sotmesa a la Llei”.

La moció, “exigeix l’obligació de reposar els diners públics dels ciutadans a aquelles persones que han comés el delicte, l’actuació immediata i pública, per part de les formacions polítiques, per a la separació de responsabilitat i/o representació dels corruptes i retirar els honors públics a les persones corruptes, en totes les seues modalitats (plaques commemoratives, places, estàtues, condecoracions…), instant a les entitats ciutadanes a donar el seu suport en aquestes accions”.

Així mateix, el text “exigeix el compliment rigorós de la Llei amb els mecanismes de control de la gestió de les Administracions Públiques, rebutjar la corrupció en totes les seues formes i lluitar contra ella en tots els àmbits de la vida pública i defensar el nom de la Societat Valenciana, treballadora i honesta i lamentar profundament l’estafa econòmica i moral a la qual els corruptes ens han sotmés”.